**„Elektrum Lietuva“: praėjusią savaitę elektros gamyba Baltijos šalyse mažėjo beveik penktadaliu, kainos – augo**

**Praėjusią savaitę didmeninė elektros kaina Lietuvoje kilo 63 proc. ir vidutiniškai siekė 81,45 Eur/MWh. Toks pat kainos pokytis fiksuotas ir Latvijoje bei Estijoje.**

Kitose Europos šalyse elektra taip pat brango: Lenkijoje savaitės vidutinė kaina siekė 90,41 Eur/MWh, Vokietijoje – 67,33 Eur/MWh.

Tuo metu nepriklausomų elektros tiekėjų Lietuvos gyventojams siūlomos kainos išliko panašiame lygyje. „Elektrum Lietuva“ žemiausia fiksuota kaina siekė 23,921 ct/kWh, fiksuojant ją 6 mėnesiams.

„Praėjusią savaitę elektros kainai Baltijos šalyse įtakos turėjo išaugusi paklausa dėl vėsesnių orų bei sumažėjusi gamyba iš atsinaujinančių energijos šaltinių: hidro gamybos apimtys smuko 36 proc., vėjo jėgainių – 13 proc., saulės elektrinių – 10 proc. Dėl ribotos elektros gamybos regione Baltijos šalys praėjusią savaitę importavo elektros energiją iš kaimyninių šalių“, – sako energetikos sprendimų bendrovės „Elektrum Lietuva“ produktų vystymo vadovas Mantas Kavaliauskas.

Vidutinė „Nord Pool“ elektros biržos kaina, palyginti su ankstesne savaite, didėjo 12 proc. iki 39,70 Eur/MWh. Tam įtakos taip pat turėjo išaugęs elektros energijos vartojimas ir 26 proc. mažesnė vėjo energijos gamyba bei 5 proc. sumažėjusi saulės energijos generacija.

Elektros vartojimas „Nord Pool“ regione ankstesnę savaitę kilo iki 7 053 GWh, gamybos apimtys taip pat šiek tiek augo – iki 7 661 GWh.

**Lietuvoje vartojimas augo, gamyba mažėjo**

Baltijos šalyse elektros vartojimas per savaitę kilo 3 proc. ir siekė 435 GWh. Lietuvoje elektros suvartota 9 proc. daugiau nei ankstesnę savaitę, 202 GWh, Latvijoje – 4 proc. daugiau, 109 GWh, tik Estijoje vartojimas sumažėjo 7 proc. iki 124 GWh.

Elektros energijos bendros gamybos apimtys Baltijos šalyse praėjusią savaitę krito 19 proc. ir siekė 355 GWh. Lietuvoje elektros energijos pagaminta 7 proc. mažiau nei ankstesnę savaitę, 149 GWh, Latvijoje – 35 proc. mažiau, 118 GWh, Estijoje – 8 proc. mažiau, 88 GWh.

Per savaitę visos trys Baltijos šalys kartu pagamino 81 proc. joms reikalingos elektros energijos. Lietuvoje pagaminta 74 proc., Latvijoje – 108 proc., Estijoje – 71 proc. šaliai reikalingos elektros energijos.

**Apie bendrovę:**

*„Elektrum Lietuva“ yra didžiausios Baltijos šalyse žaliosios elektros gamintojos „Latvenergo“ (Latvija) antrinė įmonė, teikianti įvairius energetikos sprendimus buitiniams ir verslo klientams Lietuvoje. Daugiau nei 70 proc. „Latvenergo“ pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko daugiau kaip 212 tūkst. namų ūkių, įmonė tiekia dujas beveik 800 bendrovių, yra įrengusi virš 2000 saulės elektrinių bei šešis saulės parkus (29,6 MW). Vystomi nauji saulės ir vėjo parkai, kurių bendra galia viršys 300 MW.*